Forslag til EUROPA-PARLAMANTETS OG RÅDETS FORORDNING om oprettelse af et europæisk søfartssikkerhedsagentur

(forelagt af Kommissionen)

BEGRUNDELSE

1. indledning

EU's politik for sikkerhed og forureningsforebyggelse til søs består af et stort antal retsforskrifter, som omfatter de vigtigste elementer i IMO-konventionerne. Hovedformålet er at sikre effektiv og ensartet anvendelse af de internationale regler i EU. Politikken på dette område berører en lang række felter, fra klassifikation af selskaber til havnestatskontrol, fra passagerskibe til udstyr på skibe og havnemodtageanlæg. Med inførelsen af en EU-politik for sikkerhed og forureningsforebyggelse til søs er dele af medlemsstaternes nationale kompetence på disse områder blevet overført til Fællesskabet.

For at lovgivningen på dette område kan blive effektiv, må den anvendes korrekt og ensartet i hele EU. Kun ved at gennemføre de gældende regler konsekvent, kan vi styrke sikkerheden til søs og forhindre forurening af Fællesskabets farvande. Hvis vi sørger for en ensartet anvendelse af disse regler, kan vi sikre lige spilleregler for alle og mindske konkurrenceforvridning, der følger af, at skibe, der ikke respekterer reglerne, nyder økonomiske fordele, samt belønne dem, der følger spillets regler.

En effektiv og sammenhængende gennemførelse af den gældende lovgivning vanskeliggøres ved, at EU skal arbejde med medlemsstaternes forskellige administrative traditioner, til forskel fra f.eks. USA, der kun har én forvaltningsstruktur og derfor kan pålægge ensartede procedurer og nemmere kontrollere overholdelsen. De administrative strukturer for søfartssikkerhed er præget af store forskelle mellem de forskellige medlemsstater: nogle er civile, andre er militære, og opgaverne er meget forskellige - fra skibstilsyn som havnestat eller flagstat til fiskeriinspektion, told, bekæmpelse af narkotikahandel eller kontrol med immigrationen.

Dette var baggrunden for, at Kommissionen begyndte at undersøge mulighederne for at styrke det nuværende system. I sin meddelelse af 21. marts 2000 om sikkerhed til søs og olietransport [1] har Kommissionen således allerede taget fat på dette problem og foreslået muligheden for at oprette et europæisk agentur for søfartssikkerhed. Kommissionen forklarer også heri, at det efter dens opfattelse ville være urealistisk eller i hvert fald for tidligt at tænke på at skabe en integreret europæisk operationel struktur eller kystvagt, som ville kunne overtage de nationale søfartsmyndigheders rolle. Agenturet skulle tværtimod bistå medlemsstaterne og Kommissionen med at anvende fællesskabsretten, overvåge gennemførelsen heraf og vurdere effektiviteten af de gældende foranstaltninger. Agenturet skulle ikke bemyndiges til at træffe afgørelser, da den nødvendige opfølgning ville påhvile medlemsstaterne og, navnlig, Kommissionen i dens egenskab af fællesskabsrettens vogter.

[1] KOM(2000) 142 endelig udg. af 21.3.2000

Kommissionen gentog dette princip i sin rapport til Det Europæiske Råds møde i Biarritz om EU's strategi for sikkerhed til søs [2]. I denne rapport hedder det, at Kommissionen overvejer muligheden for at skabe et særligt organ, som ville kunne tage form af et europæisk søfartssikkerhedsagentur. Dette skulle have til opgave at bistå Kommissionen med at sikre, at der i EU føres tilsyn med, at de gældende regler gennemføres på en effektiv og ensartet måde.

[2] KOM(2000) 603 endelig udg. af 27.9.2000

Med nærværende forordning foreslår Kommissionen, at der oprettes et europæisk søfartssikkerhedsagentur. Teksten til forslaget er et resultat af langvarige undersøgelser og høringer, hvor Kommissionen har gjort rede for, hvad Agenturets rolle i givet fald skulle være. Ud over de primære formål, som er at sikre, at lovgivningen gennemføres effektivt, mener Kommissionen, at Agenturet bør spille en central rolle med at tilrettelægge uddannelsesaktiviteter omkring havne- og flagstatsrelaterede emner. Ved at harmonisere uddannelsen af medlemsstaternes inspektører vil man i høj grad kunne fremme gennemførelsen af et ensartet EU-system for sikkerhed til søs.

Kommissionen mener endvidere, at Agenturet kan bistå Kommissionens tjenestegrene med at udføre en lang række tidskrævende tekniske opgaver, der følger af lovgivningen. Dette ville give Kommissionens tjenestegrene mulighed for i stedet at koncentrere indsatsen om politiske spørgsmål. En anden vigtig opgave for Agenturet vil bestå i indsamling, registrering og vurdering af statistiske data om sikkerhed til søs og om forsætlig eller uforsætlig havforurening, systematisk udnyttelse af bestående databaser og om nødvendigt udvikling af supplerende databaser. Kommissionen og medlemsstaterne vil kunne udnytte disse data til at træffe foranstaltninger for at forbedre sikkerheden til søs og til at vurdere effektiviteten af de gældende foranstaltninger.

Det forventes, at Agenturet vil skabe et solidt partnerskab med og mellem medlemsstaterne om spørgsmål af generel betydning, at det vil udnytte den videnskabelige kapacitet i EU fuldt ud, og at det vil gøre det nemmere for EU at reagere og træffe beslutninger på kortere tid. Agenturet kommer ikke til at berøre EF-institutionernes lovgivningsmæssige beføjelser. Heller ikke Kommissionens beføjelser med hensyn til budgetgennemførelsen og dens initiativret berøres. Ud over det arbejde, Kommissionen har gjort for at påvise behovet for Agenturet, vil den - sideløbende med institutionernes drøftelse af forslaget - arbejde videre med gennemførelsen af en cost-benefit analyse.

2. Fællesskabets søfartssikkerhedsagentur (emsa)

2.1. Formålet

Formålet med forordningen er at oprette et europæisk søfartssikkerhedsagentur, som skal bidrage til, at der i EU skabes et højt, ensartet og effektivt niveau for sikkerhed og forureningsforebyggelse til søs. Hertil kræves et specialiseret agentur: skibsfarten i EU har behov et effektivt organ, der kan give medlemsstaterne og Kommissionen den nødvendige tekniske og videnskabelige støtte og ekspertise til at anvende EF-lovgivningen om sikkerhed til søs korrekt, overvåge gennemførelsen heraf og vurdere effektiviteten af de gældende foranstaltninger. Denne lovgivning er stærkt teknisk. Den skal derfor gennemføres og overvåges et personale, som er højt kvalificeret inden for søfartssikkerhed, og som både har en omfattende teknisk viden og et grundigt kendskab til de europæiske og internationale regler om sikkerhed og forureningsforebyggelse til søs.

2.2. Agenturet

2.2.1. Agenturets opgaver

Agenturet vil blive oprettet som en del af fællesskabssystemet. Det skal være det tekniske organ, der gør Fællesskabet i stand til at gribe effektivt ind for at forbedre de generelle standarder for sikkerhed og forureningsforebyggelse til søs. Agenturet skal bistå Kommissionen med den løbende opdatering af fællesskabsretten om søfartssikkerhed og skal yde den nødvendige støtte til at sikre en sammenhængende og effektiv gennemførelse af denne lovgivning i hele Fællesskabet. Agenturet skal navnlig hjælpe med at styrke fællesskabsordningen for havnestatskontrol og med at overvåge de klassifikationsselskaber, der er anerkendt på EF-plan. Der gives en nøjere beskrivelse af Agenturets opgaver i afsnittet "bemærkninger til artiklerne" nedenfor.

2.2.2. Drift

a) Forvaltningsorganer

For at Agenturet kan fungere korrekt, dets administrerende direktør gives betydelig uafhængighed og fleksibilitet med hensyn til tilrettelæggelsen af Agenturets interne struktur. Den administrerende direktør skal derfor sikre, at Agenturets arbejdsprogram gennemføres korrekt, og navnlig træffe afgørelse om tilsyn med klassifikationsselskaber og om inspektionsbesøg hos medlemsstaterne. Endvidere vil den administrerende direktør også være ansvarlig for at forberede og gennemføre Agenturets budget og arbejdsprogram og for alle personaleanliggender.

For at give den administrerende direktør den nødvendige legitimitet bør vedkommende udpeges af bestyrelsen efter forslag fra Kommissionen.

En bestyrelse bestående af repræsentanter udnævnt af Kommissionen, Rådet og Europa-Parlamentet samt repræsentanter for industrien vil have ansvaret for alle administrative spørgsmål. Den skal vedtage Agenturets arbejdsprogram, efter godkendelse fra Kommissionen, og Agenturets budget ved finansårets begyndelse og tilpasse det i overensstemmelse med de modtagne bidrag og gebyrer. Bestyrelsen fastlægger endvidere beslutningsprocedurerne for den administrerende direktør og udøver disciplinærmyndighed over Agenturets højtstående tjenestemand. Kommissionen kan appellere afgørelser, der træffes af den administrerende direktør og bestyrelsen, medmindre det drejer sig om personalespørgsmål.

b) Personale

For at kunne udføre de ovenfor beskrevne opgaver skal Agenturet råde over et tilstrækkeligt stort højt kvalificeret personale. Agenturets personale skal bistå Kommissionen med at sikre, at fællesskabsretten om sikkerhed og forureningsforebyggelse til søs ajourføres, og at den anvendes på en ensartet og effektiv måde. Kvalificeret personale fra Agenturet skal også deltage i tilrettelæggelsen af uddannelsesaktiviteter for medlemsstaterne og for ansøgerlandene. Agenturets personalebehov anslås til ca. 55 ansatte.

Agenturets personale vil være underkastet vedtægten for tjenestemænd ved De Europæiske Fællesskaber og ansættelsesvilkårene for de øvrige ansatte. Det ventes, at kun et beskedent antal heraf vil blive udstationeret af EF-institutionerne på midlertidig basis. De øvrige medarbejdere vil blive ansat på grundlag af erfaring og kvalifikationer. Samtidig med at behovet for et stabilt højt kvalificeret personale af tilstrækkeligt omfang vil blive tilgodeset, vil medarbejderne blive ansat på grundlag af midlertidige fornyelige kontrakter, så det løbende kan sikres, at det er på højde med den nyeste teknologiske udvikling.

c) Budget

Agenturet har behov for tilstrækkelige bevillinger til at ansætte personale som beskrevet overfor, udføre sine opgaver og sikre en glat og effektiv arbejdsgang. For de første år kan det årlige budget anslås til ca. 2 625 000 EUR, stigende til ca. 7 600 000 EUR, når Agenturet er fuldt arbejdsdygtigt.

Agenturets budget vil hovedsageligt bestå af bidrag fra Fællesskabet. Agenturet vil kunne kræve gebyrer for sine publikationer og uddannalesesaktiviteter, som imidlertid kun vil dække en beskeden del af dets samlede budget.

Agenturet skal opstille et passende sæt regler og kontrolforanstaltninger. Bestyrelsen vil få beføjelse til at vedtage de nødvendige foranstaltninger, men Agenturet skal i sidste ende kontrolleres af Revisionsretten.

d) Sprog

Agenturets sprogordning bør give Agenturet mulighed for at arbejde hurtigt og effektivt. Det påhviler Agenturets bestyrelse at træffe afgørelse herom.

e) Beliggenhed

Agenturet bør placeres et sted, hvor det kan skabe arbejdsforbindelser med de relevante fællesskabsinstitutioner. Under hensyntagen til dette krav og efter at have vurderet de indkomne ansøgninger vil Kommissionen foreslå de kompetente myndigheder et eller flere steder. På grundlag af dette forslag skal de kompetente myndigheder træffe afgørelse om Agenturets beliggenhed senest 6 måneder efter godkendelsen af denne forordning.

f) Gennemsigtighed

Agenturet vedtager sine regler om gennemsigtighed og aktindsigt i overensstemmelse med Europa-Parlamentets og Rådets afgørelser baseret på EF-traktatens artikel 255.

3. Valg af retsgrundlag

Retsgrundlaget for den foreslåede forordning er artikel 80, stk. 1, hvilket er i overensstemmelse med formålet med forslaget og med al den hidtidige lovgivning om søtransport, navnlig hvad angår sikkerhed og miljøbeskyttelse.

4. Begrundelse for den foreslåede foranstaltning

Hvilke formål har den påtænkte foranstaltning set i lyset af EF's forpligtelser, og hvad er problemets EF-dimension (f.eks. hvor mange medlemsstater berøres heraf, og hvordan er problemet hidtil blevet behandlet)-

Traktaten indeholder hjemmel til oprettelse af en fælles transportpolitik. Foranstaltningerne til gennemførelse af en sådan politik omfatter foranstaltninger til at forbedre søfartssikkerheden, som fastlagt i artikel 80, stk. 2.

Hovedformålet med den planlagte foranstaltning at oprette et europæisk søfartssikkerhedsagentur. Der findes mange lovbestemmelser om søfartssikkerhed i Fællesskabet. For at sikre, at denne lovgivning er effektiv, og at sikkerheden til søs og forebyggelsen af havforurening styrkes i hele Fællesskabet, er det nødvendigt, at denne lovgivning anvendes på et ensartet grundlag. Agenturet skal bidrage med at nå dette mål.

Alle medlemsstaterne, både kyststaterne og dem uden kyststrækning, har interesse i bedre standarder for sikkerhed og forureningsforebyggelse til søs. Bedre standarder betyder ikke kun renere havområder og kyster, men også sikrere søfart og mindre risiko for tab af skibe, last og menneskeliv.

Hidtil har alle medlemsstaterne anvendt EF-lovgivningen hver for sig, idet Kommissionen har overvåget, om lovgivningen blev gennemført korrekt i medlemsstaternes retssystemer. Da der er tale om et problem, der berører hele Fællesskabet, kræves der i praksis en mere ensartet fremgangsmåde.

Hører den påtænkte foranstaltning under EF's enekompetence, eller er der tale om en kompetence, som EF deler med medlemsstaterne-

Agenturet vil beskæftige sig med spørgsmål, der henhører under EF's kompetence, da det skal bistå med gennemførelsen af EF-lovgivningen.

Kan problemet løses mest effektivt af EF eller af medlemsstaterne-

I betragtning af de særlige træk ved Fællesskabets søfartssikkerhedspolitik og behovet for, at denne politik anvendes på en ensartet måde, er en foranstaltning på EF-plan den eneste mulighed for at garantere samme niveau for sikkerhed og forureningsforebyggelse i hele Unionen.

Hvilke yderligere konkrete fordele er forbundet med den foranstaltning, EF påtænker, og hvad vil omkostningerne være ved at forholde sig passiv-

Agenturet vil i høj grad bidrage til en korrekt anvendelse af EF-lovgivningen i hele Unionen, til at udvikle god praksis og videreformidle denne til medlemsstaterne og til at styrke Fællesskabets ordning for sikkerhed og forureningsforebyggelse til søs. Dette vil igen mindske risikoen for havulykker, havforurening og tab af menneskeliv på søen.

Endvidere vil korrekt og ensartet gennemførelse af den gældende lovgivning sikre lige spilleregler, mindske konkurrenceforvridning som følge af de økonomiske fordele, som tilfalder skibe, der ikke opfylder standarderne, og belønne dem, som respekterer spillets regler.

Det er meget vanskeligt at sætte tal på omkostningerne ved at forholde sig passiv. Dette ville for det første indebære, at man vidste, hvor mange ulykker Agenturet ville kunne forhindre. Vi kan imidlertid fastslå, at hvis Agenturet kunne forhindre bare ét alvorligt uheld - som f.eks. ERIKA's forlis, der medførte skader vurderet til 400 mio. EUR - ville det mere end have dækket dets omkostninger.

Hvilke muligheder har EF (henstilling, finansiel støtte, forskrifter, gensidig anerkendelse osv.)-

I betragtning af foranstaltningens formål, kan den kun gennemføres med en forordning. En mindre bindende retsakt ville ikke kunne sikre ensartet og effektiv anvendelse af fællesskabsretten om sikkerhed og forureningsforebyggelse til søs. EF's agenturer oprettes sædvanligvis ved en forordning.

Er det nødvendigt med ensartede forskrifter, eller er det tilstrækkeligt at opstille de generelle mål i et direktiv, der derefter gennemføres af medlemsstaterne-

Som nævnt ovenfor, er det målet en foranstaltning, der er bestemmende for valget af dens form.

5. Bemærkninger til artiklerne

Kapitel I - Mål og opgaver

Artikel 1

I denne artikel hedder det, at der er behov for at oprette et europæisk søfartssikkerhedsagentur, fordi det er nødvendigt at sikre et højt, ensartet og effektivt niveau for sikkerhed og forureningsforebyggelse til søs i Fællesskabet. I denne artikel gøres det endvidere klart, at Agenturet skal yde medlemsstaterne og Kommissionen teknisk og videnskabelig bistand til at anvende fællesskabsretten om søfartssikkerhed korrekt, til at overvåge gennemførelsen heraf og til at vurdere effektiviteten af de gældende foranstaltninger.

Artikel 2

1. Dette er den centrale artikel, der opstiller de opgaver, Agenturet skal udføre for at opfylde målene i artikel 1.

a) Agenturets skal følge udviklingen i den internationale lovgivning om sikkerhed til søs og holde sig nøje orienteret om forskning på området for søfartssikkerhed og beskyttelse af havmiljøet. På grundlag af disse to aktiviteter eller på grundlag af Agenturets egen sagkundskab skal Agenturet gøre Kommissionen opmærksom på muligheden for at ajourføre fællesskabsretten, så den bevarer sin effektivitet.

b) For at overvåge Fællesskabets ordning for havnestatskontrol skal Agenturet aflægge besøg i medlemsstaterne for at undersøge, hvordan de opfylder deres havnestatskontrolforpligtelser. Sådanne besøg vil være et uhyre nyttigt middel til at udvikle god praksis på området og senere til at videreformidle denne praksis i hele Fællesskabet. På grundlag af de erfaringer, der indhentes både i forbindelse med besøgene i medlemsstaterne og den generelle overvågning af Fællesskabets havnestatskontrol, vil Agenturet fremsætte forslag til eventuelle forbedringer af havnestatskontrolordningen. Agenturet vil også stille sine erfaringer til rådighed for Kommissionen og deltage i arbejdet i de tekniske organer under Paris-aftalememorandummet om havnestatskontrol.

At sikre, at klassifikationsselskaberne udfører deres arbejde tilfredsstillende, indebærer to ting: tilsyn med disse selskaber for at kontrollere, at de opfylder bestemmelserne i Rådets direktiv 94/57/EF, og bistand med løbende overvågning af deres præstationer inden for sikkerhed og forureningsforebyggelse. Med begge disse opgaver yder Agenturet støtte til Kommissionen og medlemsstaterne.

Agenturet skal bistå Kommissionen og medlemsstaterne med at sikre korrekt gennemførelse af al den øvrige fællesskabsret om sikkerhed til søs, navnlig med hensyn til sikkerheden ved passagerskibe og udstyr på skibe, herunder Fællesskabets forskrifter om skibsbesætninger.

c) Adgangen til objektive, pålidelige og sammenlignende oplysninger og data om søfartssikkerhed og havforurening er af central betydning for, at Kommissionen og medlemsstaterne kan skærpe de nuværende foranstaltninger og vurdere deres effektivitet. Agenturet skal opstille et kohærent arbejdsprogram, hvor det anvender alle de relevante databaser, for at give Fællesskabet adgang til de ovennævnte oplysninger og data, samtidig med at det undgår at overlappe andre tilsvarende aktiviteter. På grundlag af de indsamlede data skal Agenturet bistå Kommissionen med hver sjette måned at offentliggøre oplysninger om skibe, som har fået anløbsforbud i Fællesskabets havne i medfør af direktivet om havnestatskontrol. På dette grundlag skal Agenturet ligeledes bistå Kommissionen og medlemsstaterne med at forbedre identifikation og forfølgelse af skibe, der er ansvarlige for ulovlig dumpning.

d) Agenturet skal bistå Kommissionen og medlemsstaterne med overvågning af sejlads og skibsfart. Agenturet skal således lette samarbejdet mellem medlemsstaterne og Kommissionen som fastsat i Fællesskabets forskrifter om det europæiske skibsfartsindberetningssystem.

e) På transportrådets møde den 26. juni 2000 anmodede transportministrene Kommissionen om at overveje muligheden for at udvikle en europæisk database for søulykker, da dette ville være et vigtigt redskab til at forhindre ulykker i fremtiden og til at udforme nye initiativer baseret på formelle sikkerhedsvurderinger. Agenturet har fået overdraget denne opgave såvel som opgaven med at udforme en fælles metodologi for opklaring af søulykker i Fællesskabet. På grundlag af erfaringerne hermed vil Kommissionen tilbyde at bistå medlemsstaterne med undersøgelser i forbindelse med alvorlige ulykker i EU's farvande. En anden vigtig opgave for Agenturet vil bestå i at analysere de foreliggende søulykkesrapporter for at se, hvordan lignende ulykker kan undgås i fremtiden, og videreformidle resultaterne af sin analyse.

f) Agenturet skal spille en aktiv rolle for at sikre en ensartet og effektiv gennemførelse af fællesskabsretten om søfartssikkerhed i hele Fællesskabet. Agenturet skal afholde uddannelseskurser i havnestats- og flagstatsrelaterede emner, eftersom uddannelse anses for at være det første skridt hen imod et harmoniseret fællesskabssystem.

g) Agenturet skal yde ansøgerlandene teknisk bistand med gennemførelsen af fællesskabsretten om sikkerhed til søs. I denne forbindelse skal Agenturet bidrage med at forklare Fællesskabets ordninger for gennemførelse af lovgivningen om sikkerhed til søs og videreformidle god praksis på dette område. Agenturet skal imidlertid kun yde teoretisk bistand og ikke udføre praktiske opgaver i ansøgerlandene, som f.eks. udsende personale, som kan bidrage med at omstrukturere søfartsmyndighederne i disse lande. Endelig skal Agenturet tilrettelægge passende uddannelsesaktiviteter for disse lande.

2. For at sikre, at Fællesskabet har adgang til Agenturets tekniske og videnskabelige ekspertise, så denne kan bruges til kontrol med medlemsstaternes gennemførelse af fællesskabsretten og, når som helst der er behov herfor, til aktiviteter, der ikke udtrykkeligt er fastsat i Agenturets arbejdsprogram, skal Agenturet udføre alle specifikke opgaver, Kommissionen måtte pålægge det. Agenturet kan ikke pålægges opgaver efter anmodning fra en medlemsstat.

Artikel 3

For at opfylde forordningens mål og for at kunne udføre sine opgaver på den bedst mulige måde skal Agenturet aflægge besøg i medlemsstaterne. Agenturets besøg skal navnlig dreje sig om medlemsstaternes opfyldelse af havnestatskontrolforpligtelserne, men også andre aspekter ved gennemførelsen af fællesskabsretten om sikkerhed og forureningsforebyggelse til søs. Gennem disse besøg vil Agenturet kunne få indblik i arbejdet i medlemsstaternes søfartsmyndigheder og påvise eventuelle mangler i fællesskabssystemet og den praksis, der anvendes af medlemsstaterne. Agenturet vil på grundlag af erfaringerne hermed kunne foreslå mulige forbedringer af det generelle system og, på et senere stadium, videreformidle den bedst mulige praksis. Kommissionen vil gennemgå de rapporter, Agenturet udfærdiger efter hvert enkelt besøg, for at afgøre, om der er behov for opfølgningsforanstaltninger.

Artikel 4

Da Agenturet har til opgave at udvikle og anvende databaser, og da nogle data kan være af personlig art, er det vigtigt at gøre det klart, at oplysninger, der indsamles som led i Kommissionens og Agenturets anvendelse af denne forordning, er underkastet Parlamentets og Rådets direktiv 95/46/EF om beskyttelse af fysiske personer i forbindelse med behandling af personoplysninger og om fri udveksling af sådanne oplysninger [3].

[3] EFT L 281 af 23.11.1995.

Kapitel II: Intern struktur og arbejdsgang

Artikel 5

I denne artikel hedder det, at Agenturet er et uafhængigt organ i Fællesskabet. De kompetente myndigheder skal, efter forslag fra Kommissionen, træffe afgørelse om Agenturets beliggenhed senest seks måneder efter vedtagelsen af forordningen. Endvidere hedder det, at Agenturet, efter specifik anmodning fra Kommissionen, kan vedtage at oprette regionale centre i visse medlemsstater, som skal udføre opgaver i tilknytning til overvågning af søfarten og navnlig sikre optimale trafikforhold i følsomme områder, som fastsat i fællesskabsretten om det europæiske skibsfartsindberetningssystem.

Artikel 6

Fællesskabsinstitutionernes personalevedtægter vil også gælde for Agenturets personale. Det forudses, at kun et lille antal af disse medarbejdere vil blive udstationeret af EF-institutionerne på midlertidigt grundlag. Det øvrige personale vil blive ansat midlertidigt og rekrutteret fra medlemsstaternes administrationer eller fra industrien på grundlag af erfaring og kvalifikationer.

Artikel 7

Her hedder det, at Agenturet ligesom De Europæiske Fællesskaber er omfattet af de privilegier og immuniteter, som er fastsat i De Europæiske Fællesskabers protokol vedrørende privilegier og immuniteter.

Artikel 8

Ordningen for Agenturets erstatningsansvar i kontraktforhold og uden for kontraktforhold svarer til den, der gælder for Fællesskabet i henhold til Traktatens artikel 288.

Artikel 9

Det er op til Agenturets bestyrelse at træffe afgørelse om Agenturets sproglige ordning, som bør være af en sådan art, at Agenturet kan arbejde hurtigt og effektivt.

Artikel 10

Denne artikel fastsætter, hvilke beføjelser der skal tillægges bestyrelsen, som er et af Agenturets ledende organer. Blandt dens lederopgaver er udnævnelse af den administrerende direktør, vedtagelse af årsberetningen og arbejdsprogrammet - efter Kommissionens godkendelse - og beslutningstagning i budgetanliggender. Desuden skal den sikre, at Agenturets arbejde præges af den nødvendige gennemsigtighed og neutralitet, og den fastlægger derfor procedurerne for den administrerende direktørs afgørelser.

Artikel 11

Her hedder det, at bestyrelsen skal bestå af fire repræsentanter for Kommissionen, fire repræsentanter for Rådet, fire repræsentanter, der udnævnes af Europa-Parlamentet og fire repræsentanter for industrien, som udnævnes af Kommissionen.

Artikel 12

Her hedder det, at bestyrelsen skal vælge en formand og en næstformand blandt sine medlemmer.

Artikel 13

Denne artikel indeholder bestemmelser om både ordinære og ekstraordinære møder, møder i bestyrelsen, som den administrerende direktør skal deltage i, og som udenforstående observatører kan overvære. Den administrerende direktør har ikke stemmeret.

Artikel 14

Bestyrelsen træffer sine beslutninger med to tredjedeles flertal, og hvert medlem har én stemme.

Artikel 15

Denne artikel beskriver den administrerende direktørs opgaver og beføjelser. Denne må ikke modtage instruktioner fra nogen regering eller nogen anden organisation. Han skal imidlertid følge instruktioner eller anmodninger om bistand fra Kommissionen i tilknytning til opgaverne i artikel 2. Han er også Agenturets leder og er derfor ansvarlig for budgettets og arbejdsprogrammets udarbejdelse og gennemførelse og for alle personaleanliggender.

Artikel 16

Den administrerende direktør udnævnes, sammen med en eller flere direktører, af bestyrelsen, som har disciplinærmyndighed over dem. Den administrerende direktør udnævnes for en begrænset periode, som kan fornyes.

Artikel 17

Medlemsstaterne og fysiske eller juridiske personer skal have mulighed for at anke afgørelser fra Agenturet, som berører dem direkte og personligt. Afgørelser truffet af den administrerende direktør og af bestyrelsen kan derfor henvises til Kommissionen med henblik på undersøgelse af lovligheden.

Artikel 18

I denne artikel hedder det, at Agenturet skal være åbent for deltagelse af europæiske lande, som har indgået aftaler med Det Europæiske Fællesskab, i henhold til hvilke de har vedtaget og anvender fællesskabsretten på det område, der er omfattet af denne forordning.

Kapitel III - Finansieringsbestemmelser

Artikel 19

Agenturets budget vil hovedsagelig blive finansieret gennem tilskud fra Fællesskabet. Agenturets tjenesteydelser (såsom publikationer, undervisning m.v.) kan betales i form af gebyrer.

Agenturets budgetbevilling bør være tilstrækkelig til, at det kan ansætte personale som beskrevet ovenfor, udføre sine opgaver og sikre en hurtig og effektiv arbejdsgang.

Den administrerende direktør skal udarbejde et foreløbigt budgetudkast, der skal vedtages af bestyrelsen og dernæst forelægges Kommissionen, som behandler det efter standardbudgetprocedurerne. EF-traktatens artikel 279 finder anvendelse.

Artikel 20

Her hedder det, at den administrerende direktør er ansvarlig for budgettets gennemførelse. Finanskontrollen varetages af Kommissionens finansinspektør. Revisionsretten skal gennemgå Agenturets regnskab og offentliggøre en årsberetning. Bestyrelsen giver den administrerende direktør decharge for Agenturets budget efter henstilling fra Europa-Parlamentet.

Artikel 21

I henhold til denne artikel skal Agenturet i samarbejde med Kommissionen senest fem år efter indledningen af sine opgaver foretage en uafhængig vurdering af gennemførelsen af denne forordning. På grundlag af resultatet af denne vurdering vil bestyrelsen fremkomme med henstillinger til Kommissionen vedrørende ændringer i denne forordning, i Agenturet og dettes arbejdsmetoder.

Artikel 22

Her hedder det, at bestyrelsen som vejledning for Agenturet med hensyn til budgettets udarbejdelse og gennemførelse skal vedtage en finansforordning efter at have indhentet Kommissionens godkendelse og udtalelse fra Revisionsretten.

Kapitel IV - Afsluttende bestemmelser

Artikel 23

Her hedder det, at selv om forordningen træder i kraft i overensstemmelse med artikel 24, indleder Agenturet først sit arbejde 12 måneder senere, så der er tilstrækkelig tid til dets oprettelse.

Artikel 24

Denne artikel fastsætter tidspunktet for forordningens ikrafttræden.

6. Afsluttende betragtninger

Dette forslag er ledsaget af en finansieringsoversigt. Der er ikke vedlagt nogen konsekvensanalyse, da forslaget ikke har konsekvenser for virksomhederne.

2000/0327 (COD)

Forslag til EUROPA-PARLAMENTETS OG RÅDETS FORORDNING om oprettelse af et europæisk søfartssikkerhedsagentur

(EØS-relevant tekst)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, navnlig artikel 80, stk. 2,

under henvisning til forslag fra Kommissionen [4],

[4] EFT C

under henvisning til udtalelse fra Det Økonomiske og Sociale Udvalg [5],

[5] EFT C

under henvisning til udtalelse fra Regionsudvalget [6],

[6] EFT C

i henhold til fremgangsmåden i traktatens artikel 251 [7], og

[7] EFT C

ud fra følgende betragtninger:

(1) Der er vedtaget et stort antal retsakter i Fællesskabet med henblik på at øge sikkerhed og forureningsforebyggelse til søs. Denne lovgivning er kun effektiv, hvis den anvendes korrekt og ensartet i hele Fællesskabet. Herved kan man sikre lige spilleregler og mindske konkurrenceforvridning, der opstår, fordi skibe, der ikke følger reglerne, nyder økonomiske fordele, og belønne dem, der overholder reglerne.

(2) Nogle af de opgaver, som nu udføres på fællesskabsplan eller nationalt plan, vil kunne varetages af et specialiseret organ. Der er klart brug for teknisk og videnskabelig støtte og sagkundskab på højt plan til korrekt anvendelse af fællesskabsretten om sikkerhed og forureningsforebyggelse til søs, til overvågning af gennemførelsen heraf og til vurdering af effektiviteten af de gældende foranstaltninger. Der bør derfor oprettes et europæisk søfartssikkerhedsagentur inden for Fællesskabets nuværende institutionelle rammer og kompetencefordeling.

(3) Med Agenturet oprettes et teknisk organ, der skal give Fællesskabet de nødvendige midler i hænde til effektivt at skærpe reglerne om sikkerhed og forureningsforebyggelse til søs. Agenturet skal bistå Kommissionen med den løbende opdatering af fællesskabsretten om søfartssikkerhed og skal yde den nødvendige støtte til sikring af, at den gennemføres ensartet og effektivt i hele Fællesskabet. Agenturet skal navnlig hjælpe med at styrke Fællesskabets havnestatskontrolordning og med at kontrollere de klassifikationsselskaber, der er anerkendt på fællesskabsplan.

(4) For at kunne opfylde sit formål bør Agenturet udføre en række andre vigtige opgaver for at forbedre sikkerhed og forureningsforebyggelse i Fællesskabets farvande. Agenturet skal tilrettelægge passende uddannelsesaktiviteter inden for havnestatskontrol- og flagstatsrelaterede emner. Det skal give Kommissionen og medlemsstaterne objektive, pålidelige og sammenlignelige oplysninger og data om sikkerhed og forureningsforebyggelse til søs, så de kan tage de fornødne initiativer til at skærpe de gældende foranstaltninger og vurdere disses effektivitet. Agenturet skal fremme samarbejdet mellem medlemsstaterne og Kommissionen som fastsat i Fællesskabets forskrifter om det europæiske skibsfartsindberetningssystem. Det skal samarbejde med Kommissionen og medlemsstaterne om opklaring af alvorlige søulykker i Fællesskabets farvande. Det skal stille Fællesskabets knowhow inden for søfartssikkerhed til rådighed for ansøgerlandene og vil være åbent for disses deltagelse.

(5) Agenturet vil fremme samarbejdet mellem medlemsstaterne og udvikle og videreformidle god praksis i Fællesskabet. Dette vil igen bidrage til at forbedre søfartssikkerhedssystemet i Fællesskabet generelt og mindske risikoen for søulykker, havforurening og tab af menneskeliv på søen.

(6) For at Agenturet kan udføre sine opgaver fyldestgørende, bør dets tjenestemænd aflægge besøg i medlemsstaterne for at kontrollere, om Fællesskabets system for sikkerhed og forureningsforebyggelse til søs fungerer korrekt.

(7) Med hensyn til Agenturets ansvar i kontraktforhold, som reguleres i henhold til den lov, der gælder for den af Agenturet indgåede kontrakt, har Den Europæiske Domstol beføjelse til at afsige dom i henhold til voldgiftsklausulen i den pågældende kontrakt. Domstolen har også kompetence i tvister vedrørende skadeserstatning opstået i forbindelse med Agenturets ansvar uden for kontraktforhold.

(8) For at kunne overvåge Agenturets arbejde effektivt skal medlemsstaterne, Kommissionen og Europa-Parlamentet være repræsenteret i en bestyrelse, som har beføjelse til at fastlægge budgettet, kontrollere dets gennemførelse, vedtage passende finansbestemmelser, indføre gennemsigtige arbejdsprocedurer for Agenturets beslutningsproces, godkende Agenturets arbejdsprogram og udpege den administrerende direktør.

(9) Af hensyn til en effektiv arbejdsgang i Agenturet er det nødvendigt, at den administrerende direktør råder over vidtgående uafhængighed og fleksibilitet i tilrettelæggelsen af Agenturets arbejde. I dette øjemed skal den administrerende direktør sikre, at Agenturets arbejdsprogram gennemføres korrekt, hvert år udarbejde et udkast til en årsberetning, der skal forelægges bestyrelsen, opstille overslag over Agenturets indtægter og udgifter og gennemføre budgettet.

(10) For at sikre Agenturet fuld selvstændighed og uafhængighed bør det råde over et selvstændigt budget, hvortil indtægterne hovedsageligt kommer fra et fællesskabsbidrag -

UDSTEDT FØLGENDE FORORDNING:

KAPITEL I : FORMÅL OG OPGAVER

Artikel 1 Formål

1. Ved denne forordning oprettes et europæisk søfartssikkerhedsagentur, i det følgende benævnt "Agenturet", som skal sikre et højt, ensartet og effektivt niveau for søfartssikkerhed og forureningsforebyggelse i Fællesskabet.

2. Agenturet yder medlemsstaterne og Kommissionen teknisk og videnskabelig støtte og sagkundskab på højt plan for at bistå dem med at anvende fællesskabsretten om søfartssikkerhed korrekt, overvåge gennemførelsen heraf og vurdere effektiviteten af de gældende foranstaltninger.

Artikel 2 Opgaver

For at sikre, at målene i artikel 1 gennemføres korrekt, udfører Agenturet følgende opgaver:

a) Det bistår Kommissionen med ajourføring af fællesskabsretten om søfartssikkerhed, bl.a. under hensyntagen til udviklingen i den internationale lovgivning på dette område. Denne opgave omfatter analyse af forskningsprojekter på området søfartssikkerhed og beskyttelse af havmiljøet.

b) Det bistår Kommissionen med en effektiv gennemførelse af fællesskabsretten om søfartssikkerhed i hele Fællesskabet. Det skal navnlig:

1) kontrollere, hvordan Fællesskabets havnestatskontrolordning fungerer, bl.a. ved besøg i medlemsstaterne, og foreslå Kommissionen eventuelle forbedringer på dette område

2) yde Kommissionen den tekniske bistand den behøver for at deltage i arbejdet i de tekniske organer under Paris-aftalememorandummet om havnestatskontrol

3) bistå Kommissionen på følgende områder:

- tilsyn med de klassifikationsselskaber, som allerede er anerkendt eller som skal anerkendes på fællesskabsplan i medfør af Rådets direktiv 94/57/EF

- med forbehold af direktiv 94/57/EF, løbende kontrol med kvaliteten af de præstationer inden for sikkerhed og forureningsforebyggelse, der ydes af klassifikationsselskaber, som allerede er anerkendt eller skal anerkendes i medfør af Rådets direktiv 94/57/EF

- løbende kontrol med, om Fællesskabets forskrifter om sikkerheden ved passagerskibe, navnlig Rådets direktiv 98/18/EF og 99/35/EF, gennemføres korrekt

- løbende kontrol med, om Rådets direktiv 96/98/EF om udstyr på skibe gennemføres korrekt

- udførelse af alle andre opgaver, som tillægges Kommissionen i medfør af fællesskabsretten om søfartssikkerhed, herunder om skibsbesætninger.

c) Det forsyner Kommissionen og medlemsstaterne med objektive, pålidelige og sammenlignelige oplysninger og data om søfartssikkerhed, så de på dette grundlag kan træffe de fornødne foranstaltninger til at forbedre sikkerheden til søs og vurdere effektiviteten af de gældende foranstaltninger. Disse opgaver omfatter indsamling, registrering og vurdering af tekniske oplysninger om sikkerhed til søs og skibsfart, men også om uforsætlig og forsætlig havforurening, systematisk anvendelse af de bestående databaser, herunder gensidig udveksling af data, og om nødvendigt udvikling af yderligere databaser. På grundlag af de indsamlede data bistår Agenturet Kommissionen med hver sjette måned at offentliggøre oplysninger om skibe, som er blevet nægtet anløbstilladelse i Fællesskabets havne i medfør af direktivet om havnestatskontrol. På samme grundlag skal Agenturet ligeledes bistå Kommissionen og medlemsstaterne med at fremme identifikation og forfølgelse af skibe, der er ansvarlige for ulovlig dumpning.

d) Det udfører opgaver i forbindelse med overvågning af skibsfarten i medfør af direktiv 2001/xx/EF om oprettelse af et europæisk overvågnings-, kontrol- og informationssystem for skibsfarten for at fremme samarbejdet mellem medlemsstaterne og Kommissionen på dette område.

e) Det udvikler i samarbejde med Kommissionen og medlemsstaterne en fælles metodologi for opklaring af søulykker i Fællesskabet, støtter medlemsstaterne i deres opklaring af alvorlige søulykker i farvande henhørende under medlemsstaternes suverænitet og analyserer de foreliggende søulykkesrapporter.

f) Det tilrettelægger passende uddannelsesforanstaltninger inden for havnestats- eller flagstatsrelaterede emner.

g) Det yder ansøgerlandene teknisk støtte til gennemførelse af fællesskabsretten om søfartssikkerhed. Denne opgave omfatter tilrettelæggelse af passende uddannelsesforanstaltninger.

2. Til udførelsen af de opgaver, der er omhandlet i litra a), b), d) og g), handler Agenturet kun efter anmodning fra Kommissionen. Agenturet kan alt efter omstændighederne udføre andre specifikke opgaver, dog udelukkende efter anmodning fra Kommissionen.

Artikel 3 Besøg i medlemsstaterne

1. For at udføre sine opgaver aflægger Agenturet besøg i medlemsstaterne. Medlemsstaternes myndigheder letter arbejdet for Agenturets personale for at sikre, at besøgene forløber tilfredsstillende. Agenturets tjenestemænd har beføjelse til:

a) at gennemgå dossierer, oplysninger, rapporter og alle andre dokumenter vedrørende gennemførelsen af Fællesskabets forskrifter om sikkerhed og forureningsforebyggelse til søs

b) at tage kopi af disse dossierer, oplysninger, rapporter og andre dokumenter eller dele heraf

c) at kræve mundtlige forklaringer på stedet

d) at få adgang til alle lokaler, arealer eller transportmidler.

2. Agenturet oplyser den berørte medlemsstat om det planlagte besøg, de udsendte tjenestemænds identitet og datoen for besøgets begyndelse. De tjenestemænd ved Agenturet, der får til opgave at udføre disse besøg, udøver deres beføjelser efter at have forelagt en afgørelse fra Agenturets administrerende direktør med en beskrivelse af formålet med besøget.

3. Ved afslutningen af hvert besøg udfærdiger Agenturet en rapport, som den sender til Kommissionen.

Artikel 4 Formidling og beskyttelse af oplysninger

1. Oplysninger, der indsamles af Kommissionen og Agenturet som led i anvendelsen af denne forordning, er omfattet af Parlamentets og Rådets direktiv 95/46/EF om beskyttelse af fysiske personer i forbindelse med behandling af personoplysninger og om fri udveksling af sådanne oplysninger [8].

[8] EFT L 281 af 23.11.1995.

2. Tjenestemænd og andre ansatte ved Agenturet må ikke, selv efter at deres hverv er ophørt, afsløre oplysninger, som er af en sådan art, at de er omfattet af tjenstlig tavshedspligt, navnlig oplysninger om foretagender, disses forretningsforbindelser og omkostninger.

KAPITEL II : INTERN STRUKTUR OG ARBEJDSGANG

Artikel 5 Retlig status, hjemsted og regionale centre

1. Agenturet er et fællesskabsorgan. Det har status som juridisk person.

2. Agenturets hjemsted afgøres af de kompetente myndigheder efter forslag fra Kommissionen senest seks måneder efter denne forordnings vedtagelse.

3. Agenturet har i hver enkelt medlemsstat den videstgående rets- og handleevne, som vedkommende stats lovgivning tillægger juridiske personer. Efter anmodning fra Kommissionen kan Agenturet, med samtykke fra de berørte medlemsstater, beslutte at oprette regionale centre, som skal varetage opgaver i forbindelse med overvågning af skibsfarten og navnlig sikre optimale trafikforhold i følsomme områder, som fastsat i direktiv 2001/xx/EF om oprettelse af et europæisk overvågnings-, kontrol- og informationssystem for skibsfarten.

4. Agenturet repræsenteres af sin administrerende direktør.

Artikel 6 Personale

1. Agenturets personale er omfattet af de regler og forskrifter, der gælder for tjenestemænd og øvrige ansatte ved De Europæiske Fællesskaber. Bestyrelsen fastsætter i samråd med Kommissionen de fornødne gennemførelsesbestemmelser.

2. Med forbehold af artikel 16 udøver Agenturet over for sine ansatte de beføjelser, vedtægten og ansættelsesvilkårene for øvrige ansatte tillægger ansættelsesmyndigheden.

3. Agenturets personale består dels af EF-tjenestemænd, der udstationeres af EF-institutionerne og ansættes ved Agenturet som midlertidigt ansatte, dels af andre medarbejdere, som ansættes af Agenturet.

Artikel 7 Privilegier og immuniteter

Protokollen vedrørende De Europæiske Fællesskabers Privilegier og Immuniteter gælder for Agenturet og dettes personale.

Artikel 8 Erstatningsansvar

1. Agenturets ansvar i kontraktforhold bestemmes efter den lovgivning, der finder anvendelse på den pågældende kontrakt.

2. De Europæiske Fællesskabers Domstol har kompetence til at træffe afgørelse i henhold til voldgiftsbestemmelser i de af Agenturet indgåede aftaler.

3. For så vidt angår ansvar uden for kontraktforhold skal Agenturet i overensstemmelse med de almindelige retsgrundsætninger, der er fælles for medlemsstaternes retssystemer, erstatte skader, forvoldt af dets afdelinger eller af dets ansatte under udførelsen af deres hverv.

4. Domstolen har kompetence til at afgøre tvister vedrørende de i stk. 3 omhandlede skadeserstatninger.

5. De ansattes personlige ansvar over for Agenturet fastsættes i den vedtægt eller i de ansættelsesvilkår, der gælder for dem.

Artikel 9 Sprog

1. Agenturets sprogordning fastsættes af Agenturets bestyrelse.

2. De oversættelsestjenester, Agenturets virksomhed kræver, leveres af Oversættelsescenteret for Den Europæiske Unions Organer.

Artikel 10 Bestyrelsens oprettelse og beføjelser

1. Agenturet har en bestyrelse.

2. Bestyrelsen:

a) udnævner den administrerende direktør på grundlag af artikel 16

b) vedtager hvert år inden den 31. marts Agenturets almindelige beretning for det foregående år og sender den til Kommissionen, Rådet og Europa-Parlamentet

c) vedtager hvert år inden den 30. oktober efter Kommissionens godkendelse Agenturets arbejdsprogram for det kommende år og sender det til medlemsstaterne, Kommissionen, Rådet og Europa-Parlamentet

d) vedtager Agenturets endelige budget inden regnskabsårets begyndelse, idet den om nødvendigt justerer det i overensstemmelse med Fællesskabets bidrag og Agenturets øvrige indtægter

e) opstiller procedurer, den administrerende direktør kan træffe sine afgørelser efter

f) udfører sine opgaver i forbindelse med Agenturets budget i overensstemmelse med artikel 19, 20 og 22

g) udøver disciplinærmyndighed over den administrerende direktør og de i artikel 15, stk. 3, omhandlede direktører.

Artikel 11 Bestyrelsens sammensætning

Bestyrelsen består af fire repræsentanter for Kommissionen, fire repræsentanter for Rådet, fire repræsentanter for Europa-Parlamentet, fire repræsentanter for de mest berørte erhvervssektorer, der udpeges af Kommissionen, og disses suppleanter. Mandatperioden er fem år. Den kan fornyes én gang.

Artikel 12 Bestyrelsens formandskab

1. Bestyrelsen vælger blandt sine medlemmer en formand og en næstformand. Næstformanden afløser formanden, når denne er forhindret i at udføre sit hverv.

2. Formandens og næstformandens mandatperiode er tre år og udløber, når deres medlemskab af bestyrelsen ophører. Denne mandatperiode kan fornys én gang

Artikel 13 Møder

1. Bestyrelsen indkaldes til møde af formanden.

2. Agenturets administrerende direktør tager del i drøftelserne. Han deltager ikke i afstemningen.

3. Bestyrelsen afholder ordinært møde en gang om året. Den træder desuden sammen på formandens initiativ eller efter anmodning fra Kommissionen eller en tredjedel af medlemsstaterne.

4. Bestyrelsen kan indbyde observatører til at overvære sine møder.

Artikel 14 Afstemning

1. Bestyrelsen træffer sine beslutninger med to tredjedeles flertal.

2. Hvert medlem har en stemme.

Artikel 15 Den administrerende direktørs opgaver og beføjelser

1. Agenturet ledes af den administrerende direktør, som hverken må søge eller modtage instruktioner fra nogen regering eller noget andet organ. Han skal imidlertid udføre alle instruktioner eller anmodninger om bistand fra Kommissionen i relation til de i artikel 2 nævnte opgaver.

2. Den administrerende direktør har følgende opgaver og beføjelser:

a) Den administrerende direktør forbereder arbejdsprogrammet og forelægger det for bestyrelsen efter godkendelse fra Kommissionen. Han træffer de nødvendige bestemmelser til at gennemføre arbejdsprogrammet. Han efterkommer alle anmodninger om bistand fra Kommissionen.

b) Den administrerende direktør træffer afgørelse om besøg som fastsat i artikel 3, efter forudgående samtykke med Kommissionen.

c) Den administrerende direktør tager alle nødvendige skridt, herunder vedtagelse af interne administrative instrukser og offentliggørelse af bekendtgørelser, for at sikre, at Agenturets virksomhed er i overensstemmelse med denne forordnings bestemmelser.

d) Den administrerende direktør indfører en effektiv overvågningsordning, således at Agenturets resultater kan sammenholdes med de opstillede mål. På dette grundlag udarbejder den administrerende direktør hvert år et udkast til den almindelige beretning og forelægger det for bestyrelsen. Han indfører regelmæssig evaluering baseret på anerkendte faglige standarder.

e) Den administrerende direktør udøver beføjelserne i artikel 6, stk. 2, over for de ansatte.

f) Den administrerende direktør udarbejder overslag over Agenturets indtægter og udgifter i overensstemmelse med artikel 19 og gennemfører budgettet i overensstemmelse med artikel 20.

3. Den administrerende direktør kan bistås af en eller flere direktører. Hvis den administrerende direktør er fraværende eller uarbejdsdygtig, træder en af direktørerne i hans sted.

Artikel 16 Udnævnelse af den administrerende direktør

1. Den administrerende direktør udnævnes af bestyrelsen efter forslag fra Kommissionen. Bestyrelsen har beføjelse til at afskedige den administrerende direktør efter forslag fra Kommissionen.

2. Den administrerende direktørs mandatperiode er fem år. Den kan fornys én gang.

Artikel 17 Kontrol af lovligheden

1. Enhver handling fra Agenturets side kan af medlemsstater, medlemmer af bestyrelsen eller af tredjeparter, der er direkte og personligt berørt heraf, henvises til Kommissionen med henblik på kontrol af den pågældende handlings lovlighed. Sagen skal forelægges Kommissionen inden 15 dage fra den dag, hvor den pågældende part fik kendskab til den omtvistede handling. Kommissionen træffer afgørelse inden for en måned. Træffer Kommissionen ikke afgørelse inden for denne frist, er det ensbetydende med afvisning af klagen.

2. Bestemmelserne i stk. 1 gælder kun personalespørgsmål.

Artikel 18 Tredjelandes deltagelse

1. Tredjelande, som har indgået aftaler med Det Europæiske Fællesskab, der indebærer, at de har indført og anvender fællesskabsretten på de områder, der omfattes af denne forordning, kan deltage i Agenturet.

2. Efter de relevante bestemmelser i disse aftaler træffes der dispositioner, bl.a. med angivelse af arten og omfanget af samt de nærmere regler for disse landes deltagelse i Agenturets arbejde, herunder også bestemmelser om finansielle bidrag og personale.

KAPITEL III : FINANSIERINGSBESTEMMELSER

Artikel 19 Budget

1. Agenturets indtægter udgøres af:

- et bidrag fra Fællesskabet

- gebyrer for publikationer, uddannelse og andre tjenester, som leveres af Agenturet.

2. Agenturets udgifter omfatter personale, administration, infrastruktur og driftsudgifter.

3. Den administrerende direktør udarbejder et overslag over Agenturets indtægter og udgifter for det kommende regnskabsår og forelægger det for bestyrelsen sammen med en stillingsfortegnelse.

4. Indtægter og udgifter skal balancere.

5. Bestyrelsen vedtager senest den 31. marts et budgetforslag og sender det til Kommissionen, som på dette grundlag opstiller de relevante overslag i det foreløbige forslag til Den Europæiske Unions almindelige budget, som den forelægger Rådet og Europa-Parlamentet i henhold til traktatens artikel 272.

6. Bestyrelsen vedtager Agenturets budget og tilpasser det om nødvendigt efter Fællesskabets bidrag.

Artikel 20 Gennemførelse af og kontrol med budgettet budget

1. Den administrerende direktør gennemfører Agenturets budget.

2. Kontrollen med alle Agenturets udgiftsforpligtelser og deres betaling og med alle dets indtægters faktiske tilstedeværelse og indbetaling foretages af Kommissionens finansinspektør.

3. Senest den 31. marts hvert år forelægger den administrerende direktør Kommissionen, bestyrelsen og Revisionsretten de detaljerede regnskaber over det foregående regnskabsårs indtægter og udgifter.

Revisionsretten reviderer disse regnskaber i overensstemmelse med traktatens artikel 248. Den offentliggør hvert år en beretning om Agenturets virksomhed.

4. Europa-Parlamentet giver på bestyrelsens anbefaling Agenturets administrerende direktør decharge for budgettets gennemførelse.

Artikel 21 Evaluering

1. Senest fem år efter indledningen af Agenturets virksomhed foretager Agenturet i samarbejde med Kommissionen en uafhængig evaluering af gennemførelsen af denne forordning.

2. Med evalueringen vurderes det, hvilken virkning denne forordning, Agenturet og dets arbejdsform har haft for skabelsen af et højt niveau for søfartssikkerhed. Bestyrelsen præciserer opgaven nærmere med Kommissionens samtykke.

3. Resultaterne af evalueringen forelægges bestyrelsen, som fremsætter henstillinger til Kommissionen med henblik på ændringer i denne forordning, Agenturet og dets arbejdsform. Både resultaterne af evalueringen og henstillingerne offentliggøres.

Artikel 22 Finansieringsbestemmelser

Bestyrelsen vedtager med Kommissionens godkendelse og efter udtalelse fra Revisionsretten Agenturets finansforordning, som bl.a. skal indeholde procedurerne for opstilling og gennemførelse af Agenturets budget i overensstemmelse med artikel 142 i finansforordningen for Den Europæiske Unions almindelige budget.

KAPITEL IV : AFSLUTTENDE BESTEMMELSER

Artikel 23 Indledning af Agenturets virksomhed

Agenturet indleder sin virksomhed senest tolv måneder efter denne forordnings ikrafttræden.

Artikel 24 Ikrafttræden

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den [...]

På Europa-Parlamentets vegne På Rådets vegne

Formand Formand

[...] [...]

FINANSIERINGSOVERSIGT

1. Foranstaltningens betegnelse

Forslag til Europa-Parlamentets og Rådets forordning om oprettelse af et europæisk søfartssikkerhedsagentur.

2. Budgetpost

Der oprettes en ny budgetpost under afsnit B2-7 "Transport".

3. Retsgrundlag

EF-traktaten: artikel 80, stk. 2.

4. Beskrivelse af foranstaltningen

4.1 Foranstaltningens generelle formål

Det Europæiske Søfartssikkerhedsagentur oprettes for at sikre et højt, ensartet og effektivt niveau for søfartssikkerhed i Fællesskabet.

4.2 Foranstaltningens varighed og nærmere bestemmelser for dens fornyelse

Foranstaltningen har ubegrænset varighed (årligt bidrag).

5. Klassifikation af udgifterne/indtægterne

5.1 Udgifter, som ikke er obligatoriske

5.2 Opdelte bevillinger

6. Udgifternes/indtægternes art:

Tilskud fra Fællesskabet til udligning af Agenturets udgifter og indtægter (jf. det følgende).

7. Finansielle virkninger

7.1 Beregningsmetode for de samlede omkostninger ved foranstaltningen (forholdet mellem de enkelte og de samlede omkostninger)

(1) Agenturets forventede udvikling

Agenturets opbygning og udformning, således som den fremgår af forordningsforslaget, bygger på alle berørte parters ønske om at få oprettet et hurtigt arbejdende og effektivt organ, der kan behandle de sider af søfartssikkerheden, der er omfattet af denne forordning.

Agenturet oprettes i tre faser.

De første seks måneder er en overgangsperiode, hvor Agenturet kun tager sig af administrative opgaver såsom leje af lokaler, ansættelse af en del af det nødvendige personale og installering af det nødvendige udstyr. Det udarbejder desuden på den administrerende direktørs foranledning en passende forretningsorden for gennemførelsen af sine opgaver.

I løbet af det andet år, som udgør den anden fase, skal Agenturet begynde at opfylde de mål og opgaver, der er fastsat i denne forordning.

I løbet af det tredje år, som udgør den tredje fase, skal Agenturet kunne opfylde alle sine mål og opgaver.

Agenturet kan således ventes at være fuldt arbejdsdygtigt på 30 måneder, så det kan påtage sig alle sine opgaver i løbet af 2005.

(2) Overslag over omkostningerne (for et fuldt funktionsdygtigt Agentur i 2005):

a) Menneskelige ressourcer

i) Fuldtidsansatte

Agenturets personale vil dels bestå af tjenestemænd udstationeret af EF-institutionerne og ansat ved Agenturet som midlertidigt ansatte, dels medarbejdere, der ansættes af Agenturet.

Under hensyntagen til behovet for at sikre Agenturet et varigt, kvalificeret og tilstrækkeligt personale, vil det blive ansat på grundlag af midlertidige, fornyelige kontrakter, så der sikres en stadig fornyelse med personale, der er på højde med den seneste forskriftsmæssige, juridiske og teknologiske udvikling inden for søfartssikkerhed.

(For at sikre tætte forbindelser mellem Agenturet og Kommissionen forudses det, at Kommissionen vil stille et mindre antal ansatte til rådighed).

Det nødvendige personale anslås til 55 ansatte [9] (se tabellen i det følgende). Denne vurdering bygger på en sammenligning med andre lignende organer, med forslaget om oprettelse af Luftfartssikkerhedsagenturet og med de særlige opgaver, der tildeles Søfartssikkerhedsagenturet.

[9] De fleste medarbejderne ansættes midlertidigt i overensstemmelse med reglerne i Kommissionens personalevedtægt.

De samlede årlige udgifter til fuldtidsansatte anslås til 5,9 mio. EUR på grundlag af Kommissionens gennemsnitlige personaleomkostninger på 0,108 mio. EUR om året, iberegnet bygninger og dertil knyttede administrationsudgifter (post, telekommunikation, IT ...).

>TABELPOSITION>

b) Udgifter til inventar [10]

[10] Disse overslag er baseret på forslaget om EASA, beregnet på grundlag af Søfartssikkerhedsagenturets menneskelige ressourcer og særlige opgaver.

Udgifterne til inventar bliver betydelige i Agenturets oprettelsesfase (første år), men vil aftage gradvis. Der påregnes et beløb på 260 000. EUR i det første år og 100 000. EUR i de følgende to år. dvs. i alt 360 000 EUR. Í 2005 og derefter vil udgifterne til inventar beløbe sig til 80 000 EUR.

c) Driftsomkostninger

Disse udgifter omfatter konferencer, undersøgelser, oversættelser og offentliggørelse. De kan opdeles således:

- Oversættelse: De årlige udgifter hertil anslås til 50 000 EUR ud fra en stykpris på 79 EUR pr. side, dvs. ca. 600 sider (årsberetning, eventuelle undersøgelser, referater fra arbejdsmøder, informationsbrochurer).

- Offentliggørelse: Agenturet offentliggør sin almindelige beretning, informationsdokumenter og tekniske dossierer på papir og på Internettet.. Udgifterne til offentliggørelse anslås til 120 000 EUR.

- udvikling af databaser: Agenturet skal oprette databaser med oplysninger om søfartssikkerhed. Ud over anskaffelse af PC'er, som dækkes af udgifterne til inventar, skal der, ifølge en foreløbig vurdering, udvikles tre databaser, hvortil der skal skabes en edb-infrastruktur og udvikles applikationer. Udgifterne til en server og et databaseforvaltningssystem kan anslås til 100 000 EUR. Udgifterne til udvikling af en applikation kan være stærkt varierende, men ligger på nuværende tidspunkt i GD TREN på mellem 100 000 og 200 000 EUR. I betragtning heraf kan det i den første fase anslås, at der til udvikling af databaser behøves et budget på 500 000 EUR.

- Undersøgelser: Et af Agenturets arbejdsopgaver er at følge forskningsaktiviteterne inden for søfartssikkerhed. Hertil vil der i visse tilfælde være behov for tekniske undersøgelser. Et overslag på 500 000. EUR forekommer rimeligt i betragtning af det arbejde, der skal udføres og dets høje tekniske niveau.

- Workshops og konferencer: Det kan til videreudvikling af forskrifterne på søfartssikkerhedsområdet og til gennemførelse af uddannelsesaktiviteter være nødvendigt at afholde workshops og konferencer. De samlede udgifter kan anslås det 150 000 EUR.

De samlede driftsudgifter beløber sig til 1 300 000 EUR [11].

[11] I tabellen nedenfor "omkostningernes fordeling efter aktivitetstype" er de samlede driftsudgifter og udgifterne til inventar fordelt på antallet af medarbejdere ansat til hver aktivitetstype.

d) Rejseomkostninger

Agenturets arbejdsopgaver, bl.a. besøg i havnestater, kontrol med klassifikationsvirksomhederne, tilpasning af lovgivningen i ansøgerlandene, men også kontakter mellem Agenturet og Kommissionen, indebærer rejsevirksomhed i og uden for Unionen (transport og opholdsudgifter). Rejseudgifterne anslås til 250 000 EUR [12]

[12] Disse overslag er beregnet på grundlag af de faktiske gennemsnitlige omkostninger til tjenesterejser (transport og ophold) i GD TREN, både i og uden for Unionen, og på grundlag af det anslåede antal tjenesterejser for hvert af Agenturets arbejdsopgaver. I beregningerne ovenfor er der ikke taget hensyn til følgerne af Agenturets fremtidige placering.

3) Indtægter

Agenturets indtægter består af bidraget fra Fællesskabets budget og af gebyrer som omhandlet i artikel 17 i forordningen om oprettelse af et europæisk søfartssikkerhedsagentur.

Fællesskabets tilskud:

Fællesskabets tilskud skal dække de mål og opgaver, det har pålagt Agenturet, som anført i artikel 1 og 2 i forordningen om oprettelse af et europæisk søfartssikkerhedsagentur.

7.2 Omkostningernes fordeling

a) efter aktivitetstype (i EUR)

>TABELPOSITION>

b) efter udgiftstype

Forpligtelsesbevillinger i EUR (nuværende priser)

>TABELPOSITION>

7.4 Forfaldsplan for forpligtelser og betalinger

Fællesskabets bidrag betales som engangsydelse en gang om året.

8. Forholdsregler mod svig

Der forudses følgende særlige kontrolforanstaltninger:

8.1 For Agenturet

Den administrerende direktør skal gennemføre Agenturets budget. Han forelægger hvert år de detaljerede regnskaber over alle indtægter og udgifter i det foregående regnskabsår for Kommissionen, bestyrelsen og Revisionsretten. Desuden vil Kommissionens interne revisionstjeneste bistå Agenturet med den økonomiske forvaltning ved at overvåge risici og overholdelse af bestemmelserne og ved at afgive en uafhængig udtalelse om forvaltningens og kontrolsystemernes kvalitet og fremsætte henstillinger om forbedring af transaktionernes effektivitet og sikre, at der holdes hus med Agenturets midler.

Agenturet vedtager sine finansregler efter at have modtaget Kommissionens og Revisionsrettens godkendelse. Agenturet opretter en intern revisionsordning svarende til den, Kommissionen har indført i forbindelse med sin egen strukturomlægning.

8.2 Samarbejde med OLAF

Det personale, som er omfattet af Kommissionens personalevedtægt, samarbejder med OLAF for at bekæmpe svig.

8.3 Revisionsretten

Revisionsretten gennemgår regnskaberne i overensstemmelse med traktatens artikel 248 og offentliggør hvert år en rapport om Agenturets virksomhed.

9. oplysninger om omkostningseffektivitet

9.1 Specifikke og kvantificerbare mål, målgruppe

De specifikke mål for Agenturet som beskrevet i forordningsforslaget er at sikre et højt, ensartet og effektivt niveau i Fællesskabet for sikkerhed og forureningsforebyggelse til søs. Endvidere vil Agenturet yde medlemsstaterne og Kommissionen teknisk og videnskabelig bistand og sagkundskab på højt niveau med henblik på ensartet og effektiv anvendelse af fællesskabsretten om søfartssikkerhed, kontrol med gennemførelsen heraf og vurdering af effektiviteten af de gældende foranstaltninger.

De opgaver, Agenturet skal udføre, vil have betydning for sikkerheden for personer og gods, der transporteres ad søvejen i Fællesskabets farvande, samt for miljøet.

De vil ligeledes berøre ansatte og organer i søfartssektoren, idet de mindsker den konkurrenceforvridning, som skyldes de økonomiske fordele for skibe, der ikke opfylder reglerne, mens de skibe, der overholder reglerne, belønnes.

9.2 Begrundelse for foranstaltningen

Fællesskabet har i de seneste år vedtaget et stort antal forskrifter for at øge sikkerheden og forebygge forurening i forbindelse med søfarten.

Olietankeren ERIKA's forlis i december 1999 med deraf følgende forurening af ca. 400 km kyststrækning gav anledning til betydelig harme i den offentlige mening i Europa. Gentagne ulykker af denne art, følgerne heraf for miljøet og den åbenbare manglende formåen til at sætte en stopper herfor har i høj grad sænket befolkningens tolerancetærskel.

Europa-Parlamentet og Rådet for Generelle Anliggender har anmodet Kommissionen om, at reglerne om søfartssikkerhed på fællesskabsplan skærpes betydeligt.

Som led i en samlet strategi for søfartssikkerhed foreslår Kommissionen efter anmodning fra Europa-Parlamentet, at der oprettes et søfartssikkerhedsagentur, som skal bistå Kommissionen og medlemsstaterne med at anvende og kontrollere fællesskabsretten og med at vurdere effektiviteten af de gældende foranstaltninger.

Agenturet skal bistå Kommissionen med ajourføringen af fællesskabsretten om søfartssikkerhed, bl.a. under hensyntagen til udviklingen i den internationale lovgivning på dette område.

Agenturet skal overvåge arbejdsgangen i Fællesskabets havnestatskontrolordning og bistå Kommissionen med at føre tilsyn med de klassifikationsselskaber, der er anerkendt på fællesskabsplan. Agenturet skal ligeledes stå for uddannelsesaktiviteter vedrørende havnestatskontrol og flagstatskontrol.

Agenturet skal forsyne Kommissionen og medlemsstaterne med pålidelige, objektive og sammenlignelige oplysninger om søfartssikkerhed, så de kan træffe de nødvendige foranstaltninger for at forbedre sikkerheden til søs og vurdere aktiviteten af de gældende foranstaltninger.

Agenturet skal, i samarbejde med Kommissionen og medlemstaterne, udforme en fælles metodologi for opklaring af søulykker i Fællesskabet, bistå medlemsstaterne med disses opklaring af alvorlige søulykker i Fællesskabets farvande og foretage en analyse af de foreliggende søulykkesrapporter.

Endelig vil oprettelsen af et europæisk søfartssikkerhedsagentur fremme skabelsen af et partnerskab mellem medlemsstaterne og udbredelse af den bedst mulige praksis i Fællesskabet.

Dette vil bidrage til at styrke hele søfartssikkerhedssystemet i Fællesskabet, både ved at mindske risikoen for søulykker, havforurening og tab af menneskeliv på søen.

9.3 Overvågning og evaluering af foranstaltningen

Overvågningen og evalueringen af Agenturet vil finde sted på grundlag af en årlig beretning over det forløbne år, som vedtages af Agenturets bestyrelse, og arbejdsprogrammet for det kommende år, som begge vil blive sendt til medlemsstaterne, Kommissionen, Rådet og Europa-Parlamentet (artikel 10 i forordningsudkastet). Agenturets indsats vil blive genstand for regelmæssige, omfattende evalueringer i overensstemmelse med Fællesskabets praksis og standarder.

10. Udgifter til administration (budgettets sektion III, del A)

Agenturets oprettelse skulle ikke give Kommissionen øgede udgifter. Det arbejde, der nu udføres af Kommissionen, vil blive afløst af overvågning og opfølgning af Agenturets aktiviteter.

10.1 Virkning på antallet af stillinger

Ikke relevant.

10.2 Samlet finansiel virkning af personaleforøgelser

Ikke relevant.

10.3 Forøgelse af andre administrationsudgifter som følge af foranstaltningen, bl.a. udgifter til udvalgsmøder og ekspertgrupper

Ikke relevant.